Document ID: /roh_data/filtered/fineweb-2-filterrobots_roh.jsonl.gz/45045

La «Swiss Clean Battery» ha grondas finamiras, tenor ses CEO Roland Jung. Ella vul cumenzar cun plirs tschients lavurers e lavureras e lura sa sviluppar en in'interpresa cun 8 milliardas francs svieuta e 1'000 persunas occupadas. Quai ha Jung ditg envers il schurnal regiunal da SRF.
Il start-up vul producir accus da la proxima generaziun, uschenumnads accus da materia solida. Quels duain spargnar dapli energia ed esser pli ecologics en lur producziun e materia.
Anc da sclerir finanziaziun e schanzas economicas
Avant che l'interpresa dastga bajegiar, mancan anc pliras chaussas, di Reto Bleisch, manader da l'Uffizi per turissem ed economia:
- Chapital da partenza: tenor CEO Roland Jung mancan anc 98 milliuns francs
- In plan da fatschenta ch'ademplescha a las pretensiuns dal chantun
- In tschert dumber da plazzas da lavur ed ina tscherta valurisaziun
Tenor SRF fissan sin l'areal Vial a Domat a disposiziun 150'000 meters quadrat per las ovras da producziun.
L'interpresa è gia stada trais onns en tractativas cun il chantun Turgovia. En il decurs da las tractativas è il basegn da plaz dentant s'engrondì da 30'000 sin 70'000 meters quadrat. Perquai tschertga «Swiss Clean Battery» uss in plaz en il Grischun.